CELEX: C2004/217/39
Language: lv
Date: 2004-08-28 00:00:00
Title: Lieta T-183/04: Prasība pret Eiropas Kopienu Komisiju, ko Tokai Europe GmbH iesniedza 2004. gada 25. maijā

28.8.2004   
            
            
               LV
            
            
               Eiropas Savienības Oficiālais Vēstnesis
            
            
               C 217/21
            
         Prasība pret Eiropas Kopienu Komisiju, ko Tokai Europe GmbH iesniedza 2004. gada 25. maijā
   (Lieta T-183/04)
   (2004/C 217/39)
   Tiesvedības valoda: vācu
   Eiropas Kopienu Pirmās instances tiesā 2004. gada 25. maijā izskatīšanai ir iesniegta prasība pret Eiropas Kopienu Komisiju, ko cēla Tokai Europe GmbH, Mönchengladbach (Vācijā), kuru pārstāv advokāts G. Kroemer.
   Prasītāja prasījumi Pirmās instances tiesai ir šādi:
   
               —
            
            
               atcelt Komisijas 2004. gada 1. marta Regulu Nr. 384/2004/EK par dažu preču klasifikāciju kombinētajā nomenklatūrā (1);
            
         
               —
            
            
               piespriest Eiropas Kopienu Komisiju atlīdzināt izdevumus.
            
         Pamati un galvenie argumenti
   Prasītājs ir šķiltavu ražotājs un šķiltavu un to daļu importētājs. Prasītājs apstrīd Komisijas Regulas Nr. 384/2004/EK likumību.
   Prasītājs norāda, ka Komisija, apstrīdētajā regulā ierindojot muitas nomenklatūras pozīcijā 961390 kā (šķiltavu) daļas metāla riteņus, kas tiek importēti šķiltavu ražošanai Mehiko un Honkongā, ir paplašinājusi šīs pozīcijas piemērošanas jomu tā, ka tā vairs neatbilst tās tekstam. Līdz ar to kā šķiltavu daļas tiek klasificēti pusfabrikāti, kuri tiek izmantoti citās precēs, kuras nevar tikt klasificētas pozīcijā 9613. Tādā veidā Komisija ir pārkāpusi savas pilnvaras.
   Prasītājs turklāt norāda, ka Komisija, piešķirot nozīmi metāla riteņu izmantošanas mērķim šķiltavu ražošanā, ir pārkāpusi principu, ka preces ir jāklasificē pēc to objektīvām īpašībām. Minētās regulas pamatojumā ir tieša atsauce uz izmantošanas mērķi.
   Bez tam prasītājs paziņo, ka Komisija, klasificējot metāla riteņus, nav ņēmusi vērā Padomes skaidrojumus par Muitas sadarbības saskaņošanas sistēmu, jo tā, saskaņā ar tās pamatojumu, par kritēriju muitas tarifa noteikšanai ņēma metāla riteņu izmantošanas mērķi nevis to būtību.
   
      (1)  OV L 64., 21. lpp.